Document ID: /roh_data/filtered/fineweb-2-filterrobots_roh.jsonl.gz/53901

En Svizra datti bunamain 13'000 fatschentas da coiffeur. Quel dumber è dapi onns relativ stabil. Tenor Martin Huwyler ch’è commember en la suprastanza centrala da «coiffeur suisse» e mainafatschenta dal coiffeur «Huwyler» si Lai, sa mida la branscha da coiffeurs en il mument dentant fitg.
I dat bleras fatschentas che vegnan manadas d’ina persuna e dapli chadainas cun plirs saluns. Fatschentas «classicas», nua che 2-3 persunas lavuran, dettia adina pli paucas. Las raschuns per questas midadas èn diversas. La tendenza va pli fitg en la direcziun da lavurar independent. Uschia pon ins sezs fixar las uras da lavurar e guardar ch’ins ha ina buna «work-life-balance». Quel basegn crescha, tenor Martin Huwyler, tar las generaziuns pli giuvnas.
Chadainas vegnan pli fermas
In auter punct è la grondezza da la fatschenta. Igl è numnadamain uschia ch’ina uniun da pliras fatschentas han pli paucs problems da cuvrir ils custs. Ins è pli pauc suttamess ad il martgà. Quai ves’or auter sch’ins lavura independent u sch'ins ha mo paucs collavuraturs e collavuraturas. Là è il ristg pli grond.
Per umens datti dapi in pèr onns ina nova purschida per tagliar ils chavels: ils uschenumnads «barbershops». Els offreschan in tagl da chavels da bun 20 francs. Cumpareglià cun ils pretschs dals coiffeurs ch'èn tranter 40 e 90 francs, èn ils barbershops pli bunmartgads. Co ch'els cuvran lura tut ils custs, mettan ils blers coiffeurs e las bleras coiffeuras en dumonda. Els èn da l'avis che quai model na po betg esser en urden. Sch'ils coiffeurs suspectan in barbershop, decida ina cumissiun paritetica per ils coiffeurs sch'in barbershop duai vegnir controllà.
Raschuns per controllas pon esser divers
I dat...
- ...controllas sistematicas cun la finamira che mintga fatschenta vegn ina giada controllada.
- ...controllas cun in suspect. Collavuraturs, in'autra fatschenta ubain in'autoritad han il sentiment ch'il contract collectiv na vegn betg resguardà.
Per part na sa tegnan els betg vid las directivas dal contract collectiv. Per exempel pajan els memia pauc a persunas emploiadas ubain ch'i na porschan naginas assicuranzas.
Squitsch da «Barbershops»?
Tuts n'han betg plaschair dals barbershops. Coiffeurs e coiffeuras che taglian chavels ad umens e dunnas spetgan sin ils clients. Mo quels na vegnan betg. Tenor «coiffure suisse» sa reducescha il segment da clientella fermamain, sch'ins ha in concurrent che offrescha tagls da 20 francs. Quai conferma era Nina Caveng. Ella maina la «Hoorschnideri» a Glion ed ha sentì la mancanza da clients en quel temp ch’igl ha dà in barbershop a Glion.
Cura ch'i deva anc il «Barbershop» a Glion avain nus bain sentì che blers umens gievan tar el.
Ella chapescha dentant daco ch'ils giuvens èn ids tar il barbershop. Ins pudeva ir spontan e spargnava anc raps.
Tut tenor tge clientella ch'in coiffeur ha, na badan ins dentant nagin squitsch. Uschia èsi per Maria Grasso che maina dapi 37 onns la fatschenta «Linea M» a Cuira. Cun il temp ha ella bajegià si ina clientella loiala. Ch'i dat adina dapli barbershops raquinta sia clientella. Mo ella na senta betg sut squitsch e vesa l'entira situaziun lucca. Ella è da l'avis ch'i dovra concurrenza per esser meglier.
In pau concurrenza è adina buna. Quai promova nus da far insatge.